༡དམར་མཆོད་བྱེད་པའི་ཆོ་ག་སྤེལ་ཚུལ།དམར་མཆོད་ཀྱི་ལས་ནི་གཉའ་ཁྲི་བཙན་པོའི་ཡར་སྔོན་ནས་ཡོད།དེ་ནི་སྲིད་པའི་རྒྱུད་བོན་དུ་བཤད་པའི་བཙན་བོན་དང་བདུད་བོན་གྱི་རིགས་སུ་གཏོགས།སྲིད་པ་སྤྱི་མདོས་ལས།བདུད་བོན་གྱི་དམར་ཐབས་ལ།།གཤེན་རབ་ནི་ཅི་དགྱེས་ཏེ།།ཆབ་པ་ནི་ཆོས་ལ་ཕབ།།འབྲུ་དཀར་གྱི་གཏོར་མས་མཆོད།།ཅེས་དམར་མཆོད་ཀྱི་ཆོ་ག་སྤེལ་ཚུལ་སྟོན་པ་གཤེན་རབ་ཀྱི་ཡར་སྔོན་ནས་ཡོད།རྒྱ་བོད་ཆོས་འབྱུང་ལས།དེ་ལ་རྨུའི་བོན་པོ་སྐྱེ་ངོ་མཚར་བྱ་བ།རྒྱལ་བོའི་སྐུ་གཤེན་པ་ཡིན་པས་ཁོ་ན་རེ།འདི་བོད་དར་བའི་རྟགས་ཡིན་པས་ཤ་ཁྲག་གིས་མཆོད་ཅིག་ཟེར་བ།སེམས་ཅན་གྱི་སྲོག་དང་དབུགས་ཀྱིས་མཆོད་པས་ནད་དང་ཐན་པ་བྱུང་ནས་ལོ་ཉེས་དང་མུ་གེ་བྱུང་བས་བཀྲ་མ་ཤིས།ཞེས་བཞེད་པ་དང་ཐང་ཡིག་གསར་རྙིང་ལས།རྗེ་བློན་རྣམས་ཀྱིས་ལོ་རེར་འདུན་མ་ཆུང་ངུ་རེ་བསྡུ།དེ་དུས་ལུག་ཁྱི་སྤྲེལ་གསུམ་དམར་མཆོད་བྱེད།ཅེས་བཀོད་པ་དམར་མཆོད་ཀྱི་སྤྱོད་སྒོ་ནི་ཆོས་ལུགས་ཀྱི་ཆོ་ག་ལས་གཞན་དམག་དོན་སོགས་སུའང་ཡོད།དེ་བས་མདོ་སྨད་ཀྱི་ཡུལ་འདིར་དམར་མཆོད་ཀྱི་ཆོ་ག་སྤེལ་ཚུལ་ཤིན་ཏུ་རྒྱ་ཆེན་པོ་ཡོད་པ་རྟོགས་ལྡན་ཚུལ་ཁྲིམས་རྣམ་དག་དང་སྐྱང་སྤྲུལ་ནམ་མཁའ་རྒྱལ་མཚན་སོགས་ཀྱིས་ཆབ་ནག་སྲིད་པའི་ལེའུ་ཡིག་ཆ་ལས་དམར་མཆོད་ཀྱི་ནང་དོན་འདྲེས་ཡོད་པ་དེ་རྣམས་ཕྱོགས་གཅིག་ཏུ་བསྡུས་པས་ཤེས།ལྷག་པར་དུ་ཡུལ་འདིར་དམར་མཆོད་ཀྱི་ཆོ་ག་སོགས་ཡོད་པ་ནི།ཅོ་ནེ་བསྟན་འགྱུར་དཀར་ཆག་ལས།ཆས་པའི་སྲིབས།གཤེན་ཚ་སྒང་གཤིས།བདེ་ཐང་སོགས་སུ་འཇིག་རྟེན་པའི་ལྷ་འདྲེ་སྐྱབས་སུ་འཛིན་ཅིང་།ཤ་ཁྲག་གི་མཆོད་སྦྱིན་ལ་མོས་པའི་བོན་པོ་རྣམས་མགོ་བ་ཡུམ་སྐྱབས་སོགས་བཏང་ནས་བོས་ཏེ།ཁྱེད་རྣམས་ཀྱིས་ལྟ་བ་ལོག་པ་འདི་དོར་ནས་ཡང་དག་པའི་ལྟ་བ་དང་ལྡན་པ་སངས་རྒྱས་ཆོས་ལུགས་ལ་ཞུགས་ཤིགཅེས་གསུངས་པ་ལྟར་ཡུལ་འདིར་ཅོ་ནེ་དཔོན་བློ་བཟང་དོན་གྲུབ་ཀྱི་དུས་སྐབས་འདིར་ད་དུང་གདོད་མའི་རྒྱུའི་བོན་དུ་གྱུར་པའི་དམར་མཆོད་ཀྱི་ཆོ་ག་ནི་ཡོད་པར་རྟོགས།དེ་ལྟར་མིའི་འདུ་ཤེས་སུ་སྔོན་གྱི་མེས་པོའི་བྱེད་ལུགས་ལྟར་ཡུལ་འདིར་དུས་ད་ལྟ་ཡིན་ནའང་རང་བྱུང་གི་གནོད་པའམ་མེ་ཤོར་སོགས་ཀྱི་དོན་རྐྱེན་བྱུང་ཚེ་མེ་ནང་དུ་ཁྱིའི་དམར་མཆོད་ཀྱི་ཚུལ་ཡོད་དེ།སྤྱི་ལོ༢༠༠༦ལོའི་དགུན་ཟླ་ར་བར་ཅོ་ནེའི་གཡང་ས་ཞེས་པའི་སྡེ་དེ་ནས་གཡང་དོན་ཚེ་རིང་ཟེར་བའི་ཁྱིམ་ཚང་ཞིག་ལ་མེ་ཤོར་བས་རྒན་པ་འཕགས་པ་སྐྱབས་ཀྱིས་ལྷ་གསོལ་ལོ་ཞེས་སྐད་རྒྱབ་ཏེ་ཁྱིམ་ཚང་གི་ཁྱི་ཆུང་ངུ་དེ་ནམ་ལ་བཏེགས་ཏེ་མཆོད་དོ་མཆོད་དོ་ཞེས་དམར་མཆོད་ཀྱི་ཚུལ་ལྟ་བུ་འདུག་ཅེས་སྡེ་མི་དོན་གྲུབ་ནས་བཤད།དེ་ལྟར་ན་ད་རུང་བོད་མིའི་འདུ་ཤེས་སམ་སྣང་ཚུལ་ལ་གནའ་བོའི་བོན་གྱི་དམར་མཆོད་ཀྱི་སྲོལ་ལུགས་ཙམ་ཡོད་པར་རྟོགས་སོ།།